Na temelju članka 35. stavka 1. alineja 4. Zakona o predškolskom odgoju i obrazovanju (NN 10/97, 107/07,94/13,98/19 i **57/22**) i članka 44.Statuta Dječjeg vrtića Dječji san Upravno vijeće,nakon prethodne suglasnosti Osnivača KLASA: 601-04/23-01/03, UR.BROJ: 238/29-138-01-23-01 od dana 10. Veljače 2023. godine, na svojoj 6.sjednici održanoj dana 13.02. 2023. godine donosi

**PRAVILNIK O UPISU I MJERILIMA UPISA DJECE U**

**DJEČJI VRTIĆ „ DJEČJI SAN „**

**I. OPĆE ODREDBE**

**Članak 1.**

Pravilnikom o upisima i mjerilima upisa djece u Dječji vrtić Dječji san (u daljnjem tekstu: Pravilnik) utvrđuju se mjerila, pravila i postupak upisa djece u Dječji vrtić Dječji san (u daljnjem tekstu: Vrtić), ostvarivanje prava prvenstva pri upisu te uvjeti ispisa djeteta iz Vrtića.

**Članak 2.**

U Vrtić se mogu upisati djeca sukladno Državnom pedagoškom standardu predškolskog odgoja i naobrazbe (u daljnjem tekstu: pedagoški standardi).

Odgojna skupina po programima može se organizirati ukoliko postoji dovoljan interes roditelja/skrbnika i prijavljene djece, sukladno propisanim pedagoškim standardima.

**Članak 3.**

1) Dječji vrtić kao javne ovlasti obavlja sljedeće poslove:

– upise djece u dječji vrtić i ispise djece iz dječjeg vrtića s vođenjem odgovarajuće dokumentacije,

– izdavanje potvrda i mišljenja,

– upisivanje podataka o dječjem vrtiću u zajednički elektronički upisnik.

(2) Kada dječji vrtić u vezi s poslovima iz stavka 1. ovoga članka ili drugim poslovima koje obavlja kao javne ovlasti, odlučuje o pravu, obvezi ili pravnom interesu djeteta, roditelja ili skrbnika ili druge fizičke ili pravne osobe, dužan je postupati prema odredbama zakona kojim se uređuje opći upravni postupak.

**Članak 4.**

1. Upravno vijeće donosi Plan upisa na temelju kojeg se donosi obavijest o upisima.
2. Na temelju odluke Upravnog vijeća objavljuje se obavijest o upisima djece.
3. Obavijest o upisima djece objavljuje se na mrežnim stranicama Vrtića i na oglasnim pločama Vrtića.
4. Obavijest o upisima djece koja se objavljuje sadrži podatke o vremenu i mjestu upisa te broju slobodnih mjesta sukladno planu upisa.

**II. STRUČNO POVJERENSTVO ZA UPIS DJECE**

**Članak 5.**

**Inicijalni razgovor**

 Prije upisa u dječji vrtić provodi se inicijalni razgovor s roditeljem i djetetom, odnosno provodi se opažanje djetetova ponašanja i komuniciranja uz nazočnost roditelja, a koje provodi stručno povjerenstvo dječjeg vrtića (odgojitelj/ica, viša medicinska sestra i ravnatelj).

 Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima te se dogovara period prilagodbe.

 Zahtjeve za upis razmatra stručno povjerenstvo za upis (dalje: povjerenstvo)koje imenuje Upravno vijeće Vrtića na rok od tri godine.

 Povjerenstvo za provođenje upisa u dječji vrtić ima 3 ( tri) člana, a koji su:

 1. ravnateljica

 2. odgojitelj/ica

 3. viša medicinska sestra

**Članak 6.**

Povjerenstvo donosi odluke većinom glasova od ukupnog broja članova.

O radu povjerenstva vodi se zapisnik.

(3) Zapisnik obvezno sadrži podatke o:

a) vremenu i mjestu održavanja sjednice,

b) podatke o prisutnima na sjednici,

c) podatke o prihvaćenim zahtjevima

d) podatke o odbijenim zahtjevima sa obrazloženjem

e) broj slobodnih mjesta nakon završetka upisnog postupka upisa, ukupno i po programima i lista čekanja

 Prosudbu o uključivanju djece u odgojno-obrazovne skupine s redovitim ili posebnim programima za djecu s teškoćama u razvoju iz stavka 1. ovoga članka, djece sa zdravstvenim teškoćama i neurološkim oštećenjima, kao i djece koja pri upisu imaju priložene preporuke stručnjaka donosi stručno povjerenstvo dječjeg vrtića sukladno ovom Pravilniku.

 Upisi u dječje vrtiće mogu se provoditi elektroničkim putem.

 Postupak upisa djece u odgojno-obrazovni program provodi se temeljem rezultata cjelovitog uvida u razvoj i potrebe svakog djeteta, analize dostavljene dokumentacije, rezultata inicijalnog razgovora s roditeljima djece uz nazočnost djeteta koji obavljaju članovi stručnog povjerenstva vrtića, uz mogućnost konzultacije s vanjskim stručnjacima radi pribave mišljenja bitnih za odlučivanje.

**III. UPIS DJECE U PROGRAME (ZAHTJEV ZA UPIS)**

**Članak 7.**

 Ukoliko se prijavljena djeca mogu upisati, neće se primjenjivati kriterij za ostvarivanje prednosti upisa.

 Ukoliko ima slobodnih mjesta, mogu se upisati djeca iz susjednih općina ili Gradova-

 Roditelji djece iz susjednih općina ili Gradova plaćaju punu ekonomsku cijenu izabranog programa ili njihova uprava sufinancira dio troškova do pune ekonomske cijene.

**Članak 8.**

 U novu pedagošku godinu upisuje se onoliko djece koliko je potrebno da se popune postojeći kapaciteti Vrtića.

 U jaslički program može se upisati dijete koje do 31. kolovoza tekuće godine navrši 1 godinu. U vrtićke programe može se upisati dijete koje do 31. kolovoza tekuće godine navrši 3 godine života.

 Prije polaska u osnovnu školu sva djeca imaju obvezu pohađati program predškole, a dijete koje je ostvarilo pravo odgode upisa u prvi razred na temelju ostvarenog prava obvezno je pohađati program predškole najdulje još jednu pedagošku godinu, odnosno može ostati uključeno u redoviti program predškolskog odgoja i obrazovanja u dječjem vrtiću.

 Program predškole za djecu koja pohađaju vrtić integriran je u redoviti program predškolskog odgoja dječjeg vrtića koji se izvodi u odgojno-obrazovnoj skupini za djecu prije polaska u školu, a iznimno u dječjim vrtićima s manjim brojem djece ili dječjim vrtićima s odgojno-obrazovnim skupinama s različitim programima može se izvoditi i u mješovitoj odgojno-obrazovnoj skupini.

Na programe suglasnost daje ministarstvo nadležno za obrazovanje, a uz zahtjev za izdavanjem suglasnosti obvezno se prilaže pozitivno stručno mišljenje Agencije za odgoj i obrazovanje.

**Članak 9.**

 Zahtjev za upis (u daljnjem tekstu: zahtjev) s dokumentacijom podnosi roditelj, skrbnik, udomitelj djeteta, roditelj (u daljnjem tekstu: korisnik usluga).

Uz zahtjev se prilaže:

* Preslika rodnog lista
* Ispunjen upitnik za roditelje za upis u jaslice/vrtić
* Potvrdu o mjestu prebivališta djeteta i presliku osobne iskaznice oba roditelja/skrbnika
* Potvrdu o radnom statusu roditelja/skrbnika, rješenje o invalidnosti, rješenje o mirovini, potvrdu fakulteta o statusu redovnog studenta
* Potvrdu o sufinanciranju troškova smještaja koju izdaje nadležni odjel jedinice lokalne samouprave u kojoj roditelji/skrbnici imaju prebivalište (odnosi se samo na roditelje/skrbnike djece koji nemaju prebivalište na području grada Svete Nedelje ).
* Potvrdu nadležnog liječnika o obavljenom sistematskom pregledu djeteta
* Nalaz i mišljenje o težini i vrsti invaliditeta – oštećenju funkcionalnih sposobnosti Zavoda za vještačenje, profesionalnu rehabilitaciju i zapošljavanje osoba s invaliditetom, medicinsku dokumentaciju i stručne nalaze i mišljenja, ukoliko postoji teškoća u razvoju djeteta,
* Presliku dokumenta kojom se potvrđuje status samohranog roditelja ili roditelja jedno roditeljske obitelji: (pravomoćna presuda o razvodu braka, rodni list djeteta ne stariji od 3 mjeseca, odluka o roditeljskoj skrbi, izvod iz matice umrlih za drugog roditelja, uvjerenje nadležnog Centra za socijalnu skrb o privremenom uzdržavanju ili druga isprava kojom se dokazuje da roditelj sam skrbi i uzdržava dijete)
* Presliku rješenja da je dijete u udomiteljskoj obitelji ako se nalazi u toj obitelji,
* Presliku rješenja o doplatku za djecu ili rješenja roditelja korisnika zajamčene minimlane naknade,

 Zahtjev za upis podnosi se u mjesecu svibnju, a predaje se osobno, poštom na adresu: Dječji vrtić Dječji san, Svetonedeljska 18, Sveta Nedjelja i putem e-pošte: sanja.coha1@zg.ht.hr.

 Korisnik usluga koji po prvi put prijavljuje dijete dužan je upisnom roku predati zahtjev s potpunom dokumentacijom.

.

**IV. OBJAVA REZULTATA UPISA**

 **Članak 10.**

**Obavijest o rezultatima upisa**

 Povjerenstvo je dužno u roku od 30 dana od isteka roka za podnošenje Zahtjeva za upis djeteta donijeti Obavijest o rezultatima upisa koje se dostavlja Upravnom vijeću.

U Obavijesti o rezultatima upisa navedeni su slijedeći podaci:

 1. Prihvaćeni zahtjevi za upis djeteta koji sadrži: a) redni broj djeteta

 b) šifru djeteta

 c) ukupan broj bodova

 2. Odbijeni zahtjevi za upis djeteta – s obrazloženjem koji sadrži: a) redni broj

 b) šifru djeteta

 c) ukupan broj bodova

1. Raspoloživi kapacitetima Vrtića nakon rezultata upisa
2. Lista čekanja u kojoj su navedeni slijedeći podaci: redni broj, šifra djeteta te ukupan

 broj bodova.

1. Obavijest o rezultatima upisa dostavlja se Upravnom vijeću koje donosi Odluku o upisu.

 **IV. ODLUKA O UPISU**

**Članak 11.**

 Odluka o upisu sadrži :

* popis upisane djece sa šiframa i brojem bodova
* popis neupisane djece sa šiframa i brojem bodova,
* raspoloživi kapacitet vrtića,
* listu čekanja te opće uvjete upisa sukladno ovom Pravilniku.

 Odluka o upisima djece objavljuje se na mrežnim stranicama Vrtića i na oglasnim

 pločama Vrtića.

 Korisnici usluga - roditelji - staratelji djece koja su Odlukom o upisu upisana u programe dječjeg vrtića i jaslica za pedagošku godinu 2023./2024. dužni su u razdoblju od 15.06. do 31.08. javiti se odgojitelju odgojne skupine u vrtiću gdje je dijete upisano i

 potpisati Ugovor o međusobnim pravima i obvezama s Vrtićem, jer će se u protivnom smatrati da su nakon proteka roka od 8 dana sukladno odustali od upisa djeteta u program vrtića ili jaslica.

**V. PRAVO NA ŽALBU**

**Članak 12.**

Roditelj djeteta ima pravo na žalbu za rezultate upisa u roku od petnaest dna (15) dana od dana objave Odluke o upisu.

Žalba se dostavlja u pisanom obliku na adresu Vrtića, Dječji vrtić Dječji san, Svetonedeljska 18, Sveta Nedjelja.

**Članak 13.**

O žalbi odlučuje Upravno vijeće Vrtića koje može:

 • odbaciti žalbu kao nepravodobnu

 • odbiti žalbu kao neosnovanu i potvrditi rezultate upisa

 • prihvatiti žalbu i izmijeniti rezultate upisa.

Odgovor na žalbu u pisanom obliku dostavlja se roditelju/skrbniku.

Odluka Upravnog vijeća je konačna.

**Članak 14.**

Nakon donošenja odluke o žalbama, utvrđuju se konačni rezultati upisa.

Izvješće o rezultatima upisa ravnatelj je dužan dostaviti Upravnom vijeću Vrtića koje donosi konačnu Odluku o upisu.

**Članak 15.**

Na temelju konačnih rezultata upisa formiraju se odgojne skupine. Vrtić s roditeljem/skrbnikom sklapa Ugovor o ostvarivanju programa kojim se uređuju međusobna prava i obveze između roditelja-korisnika usluga i Vrtića najkasnije do 25. kolovoza u godini u kojoj se upisi provode. Ugovor kojim se uređuju međusobna prava i obveze između roditelja-korisnika usluga i Vrtića potpisuju oba roditelja/skrbnika, osim u slučaju kad jedan roditelj ostvaruje roditeljsku skrb.

Dijete upisano u Vrtić slijedom odluke započinje ostvarivati program od 1. rujna tekuće godine, osim ako Ugovorom nije drugačije određeno.

**Članak 16.**

 Ukoliko nema djece na listi čekanja ili se roditelj odnosno skrbnik djeteta ne odazove na obavijest Vrtića o slobodnom mjestu za upis, odnosno na Odluku o upisu, djeca za koju su zahtjevi za upis podneseni nakon roka o odluci za upis, mogu se upisivati u Vrtić tijekom pedagoške godine ukoliko postoji slobodno mjesto.

**Članak 17.**

 Dijete ne može početi pohađati vrtić ako roditelji nisu podmirili ranije dugovanje za korištenje usluga Vrtića.

**Članak 18.**

 Prije polaska u osnovnu školu sva djeca imaju obvezu pohađati program predškole, a dijete koje je ostvarilo pravo odgode upisa u prvi razred na temelju ostvarenog prava obvezno je pohađati program predškole najdulje još jednu pedagošku godinu, odnosno može ostati uključeno u redoviti program predškolskog odgoja i obrazovanja u dječjem vrtiću.

Program predškole za djecu koja pohađaju vrtić integriran je u redoviti program predškolskog odgoja koji se izvodi u odgojno-obrazovanoj skupini za djecu prije polaska u školu.

Vrtić je dužan je djetetu izdati potvrdu o završenom programu predškole radi upisa u osnovnu školu.

**VI. OSTVARIVANJE PREDNOSTI PRI UPISU**

**Članak 19.**

 Prednost pri upisu ostvaruju djeca koja su s područja Grada Svete Nedelje.

Ako se sva djeca po zaprimljenim zahtjevima mogu upisati neće se primjenjivati kriteriji prednosti.

**Članak 20.**

Svako dijete rane i predškolske dobi ima pravo upisa u dječji vrtić u kojem se izvodi rani i predškolski odgoj i obrazovanje sukladno članku 20. Zakona o predškolskom odgoju i obrazovanju.

Iznimno, ako dječji vrtić ne može upisati svu prijavljenu djecu, nakon upisa djece iz prethodnog stavka, djeca se upisuju na način da prednost pri upisu imaju djeca:

|  |  |  |  |
| --- | --- | --- | --- |
| REDNI BROJ  | **KRITERIJ**  | **DOKAZ** **(dokumentacija kojom se dokazuje status)**  | **BROJ BODOVA**  |
| 1.  | Djeca iz obitelji gdje su oba roditelja zaposlena | Potvrde poslodavca ili preslik iz evidencije HZZMO | 15 |
| 2.  | Djeca iz jednoroditeljske obitelji sa zaposlenim roditeljem  | Potvrda poslodavca ili preslik iz evidencije HZZMO; rješenje Centra za soc. skrb o privremenom uzdržavanju djeteta; smrtni list drugog roditelja; presuda o razvodu braka ili dokaz da je brakorazvodna parnica u tijeku ili drugi dokaz  | 12 |
| 3.  | Djeca čiji je jedan roditelj redoviti student ili učenik, a drugi je zaposlen  | Potvrda škole/fakulteta o statusu redovnog studenta/učenika za tekuću akademsku/školsku godinu i potvrda poslodavca ili preslik iz evidencije HZZMO  | 8  |
| 4.  | Djeca u udomiteljskoj obitelji, bez roditelja ili bez odgovarajuće roditeljske skrbi  | Rješenje Centra za socijalnu skrb o smještaju djeteta u udomiteljski dom  | 3  |
| 5.  | Djeca iz obitelji s troje ili više djece  | Preslike rodnih listova |  2 |
| 6.  | Djeca u godini prije polaska u školu  | Rodni list  | **Izravan upis**  |
| 7.  | Djeca žrtava i invalida Domovinskog rata  | Potvrda Ministarstva branitelja o invalidnosti u presliku ( invaliditet preko 70%)  |  5 |
| 8.  | Djeca s teškoćama u razvoju  | Specijalistički nalazi, Nalaz i mišljenje vještačenja Centra za socijalnu skrb i Rješenje HZZO-a  | **Izravan upis**  |

**Članak 21.**

Djeca koja se tijekom pedagoške godine ispišu iz Vrtića, u novoj pedagoškoj godini nemaju prednost pri upisu u odnosu na djecu koja se prvi put upisuju u Vrtić.

**Članak 22.**

Roditelj djeteta dužan je prilikom podnošenja zahtjeva za upis u Vrtić dostaviti dokaze o činjenicama bitnim za ostvarivanje prednosti pri upisu:

* za dijete roditelja invalida Domovinskog rata – Rješenje o statusu invalida Domovinskog rata ili potvrda nadležnog tijela
* za dijete s teškoćama u razvoju – Rješenje /nalaz i mišljenje centra za socijalnu skrb, medicinsku dokumentaciju
* za dijete zaposlenih roditelja – potvrda poslodavca o zaposlenju
* za dijete samohranog roditelja – smrtni list za preminulog roditelja ili rješenje centra za socijalnu skrb da sam uzdržava dijete
* za dijete iz obitelji s troje ili više malodobne djece – za svako dijete preslika rodnog lista ili izvadak iz matice rođenih
* za dijete samohranog roditelja ili roditelja jedno roditeljske obitelji pravomoćna presuda o razvodu braka, rodni list djeteta ne stariji od 3 mjeseca, odluka o roditeljskoj skrbi, izvod iz matice umrlih za drugog roditelja, uvjerenje nadležnog Centra za socijalnu skrb o privremenom uzdržavanju ili druga isprava kojom se dokazuje da roditelj sam skrbi i uzdržava dijete
* za dijete u udomiteljskoj obitelji preslika rješenja ,

**Članak 23.**

O upisu djeteta s teškoćama u razvoju odlučuje se na temelju procjene stručnog tima o psihofizičkom statusu i potrebama djeteta za odgovarajućim programom i uvjetima koje Vrtić može ponuditi.

Duljinu trajanja boravka djeteta s teškoćama određuje u svakom pojedinačnom slučaju stručni tim Vrtića.

Roditelj, odnosno skrbnik je dužan dostaviti Vrtiću nalaz i mišljenje o težini i vrsti invaliditeta – oštećenju funkcionalnih sposobnosti Zavoda za vještačenje, profesionalnu rehabilitaciju i zapošljavanje osoba s invaliditetom, uz obvezu odazivanja na poziv Vrtića radi davanja mišljenja stručnog tima o postojanju uvjeta za integraciju djeteta u Vrtić.

**Članak 24.**

Tijekom godine u Vrtić se mogu upisati djeca s liste čekanja ako se oslobodi mjesto.

Prednost pri upisu ima dijete čiji je zahtjev ranije zaprimljen.

Djeca s liste čekanja se mogu upisati 1. ili 15. dana u mjesecu.

U iznimnim slučajevima, ravnatelj Vrtića je ovlašten uključiti dijete u jaslice/vrtić tijekom pedagoške godine, ako ocijeni da za to postoje opravdani razlozi, kao što su: smrt roditelja ili skrbnika, teška bolest roditelja koja zahtjeva duže bolničko liječenje, teško narušeni odnosi u obitelji, zanemarivanje odnosno napuštanje djeteta, razvod braka i slično

**VII. PROMJENA PROGRAMA ILI ODGOJNO-OBRAZOVNE SKUPINE**

**Članak 25.**

Djetetu će se omogućiti promjena programa ili odgojno-obrazovne skupine ukoliko u Vrtiću postoje uvjeti za takav premještaj.

**Članak 26.**

Vrtić može zbog uvjeta rada, organizacije djelatnosti, primjene Državnih pedagoških standarda ili drugih okolnosti te organiziranja odgojno-obrazovnih skupina premjestiti dijete u drugu odgojno-obrazovnu skupinu.

**VIII. PRIJEM NOVO UPISANE DJECE**

**Članak 27.**

Tijekom upisnog postupka, a prije uključivanja djeteta u odgojno-obrazovni program roditelj je obvezan uz prisutnost djeteta obaviti inicijalni razgovor.

Inicijalnom razgovoru prisustvuje jedan od roditelja i stručni suradnici Vrtića.

Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima te se dogovara period prilagodbe.

 Roditelji također potpisuju izjavu o ovlaštenim osobama koje mogu dovoditi i odvoditi dijete iz Vrtića ; - ispunjavaju i potpisuju privolu/suglasnost temeljenu na članku 6. i 7.Uredbe o zaštiti osobnih podataka (GDPR) ; -potpisuju s Vrtićem ugovor o međusobnim pravima i obvezama davatelja i korisnika usluga. -plaćaju jednokratnu upisninu prilikom prvog upisa u Vrtić u iznosu od 60 eur po upisanom djetetu.

Dijete ne može pohađati Vrtić dok nisu ispunjene sve naprijed navedene obveze.

**Članak 28.**

 Upisana djeca započinju s ostvarivanjem programa Vrtića nove pedagoške godine od 1. rujna tekuće godine.

**IX. ISPIS DJECE**

**Članak 29.**

Roditelj je dužan obavijestiti Vrtić o namjeri prestanka korištenja usluga Vrtića najmanje petnaest (15) dana prije ispisa. Roditelj je dužan potpisati ispisnicu i podmiriti eventualna dugovanja.

Danom ispisa prestaje važiti ugovor kojim se uređuju međusobna prava i obveze između roditelja-korisnika usluga i Vrtića.

Jednom ispisano dijete u slučaju novog podnošenja zahtjeva za upis, ponovno prolazi upisni postupak sa svim dokazima reda prednosti te se stavlja na Listu čekanja, ako ona postoji.

**Članak 30.**

Roditelji koji u roku od petnaest (15) dana od početka pedagoške godine ne dovedu dijete i ne opravdaju nedolazak smatrat će se da su odustali od upisa te će dijete biti ispisano.

**Članak 31.**

Vrtić može ispisati dijete roditelja-korisnika usluga ukoliko:

* dijete izostane neopravdano duže od 60 dana,
* roditelj odnosno skrbnik uredno i na vrijeme ne plaća ugovoreni iznos duže od 2 mjeseca uzastopno,
* roditelj odnosno skrbnik krši ugovorne obveze.

U slučajevima iz prethodnog stavka ovog članka ravnatelj Vrtića donosi rješenje o ispisu djeteta.

Protiv rješenja o ispisu djeteta roditelj-korisnik usluge ima pravo izjaviti žalbu Upravnom vijeću u roku od 15 dana od dana dostave rješenja.

Danom ispisa prestaje važiti ugovor kojim se uređuju međusobna prava i obveze između roditelja-korisnika usluga i Vrtića.

**Članak 32.**

Roditelj-korisnik usluga dužan je obavijestiti odgojitelja o izostanku djeteta.

Roditelj-korisnik usluga dužan je opravdati izostanak djeteta.

Za dane izostanka djeteta zbog bolesti, roditelj-korisnik usluga dužan je priložiti liječničku potvrdu najkasnije do zadnjeg dana tekućeg mjeseca.

 **Članak 33.**

U slučaju da roditelj-korisnik usluga nije podnio zahtjev za ispis, a niti obavijestio o razlozima izostanka djeteta, smatra se da je dijete ispisano iz Vrtića protekom roka od 60 dana od zadnjeg dana korištenja usluga, a roditelj-korisnik usluga dužan je platiti sve nastale troškove od tog roka.

**X. PRIJELAZNE I ZAVRŠNE ODREDBE**

**Članak 34.**

Roditelj-korisnik usluga dužan je tijekom godine prijaviti i dokazati svaku promjenu u odnosu na svoj osobni status i činjenice kojima je ostvario prednost pri upisu.

Vrtić može tijekom godine tražiti provjeru podataka o osobnom statusu roditelja-korisnika usluge i činjenice kojima je ostvario prednost pri upisu.

**Članak 35.**

Informacije o djeci i roditeljima koje Vrtić posjeduje, zaštićene su Uredbom i Zakonom o zaštiti osobnih podataka.

**Članak 36.**

Izmjene i dopune ovog Pravilnika donose se na način propisan za njegovo donošenje.

**Članak 37**.

Ovaj Pravilnik objavit će se na mrežnim stranicama i oglasnim pločama Vrtića nakon dobivene suglasnosti Osnivača, a stupa na snagu 8 (osmog) dana nakon dana objave.

Stupanjem na snagu ovog Pravilnika prestaje važiti Pravilnik o upisu i mjerilima upisa djece u dječji vrtić Dječji san KLASA:601-02/19-01/4, UR.BROJ:238/29-138-01-19-010d dana 8.travnja 2019. godine.

#  PREDSJEDNICA UPRAVNOG VIJEĆA

 **KLASA: 011-03/23-02/02** KRISTINA BOSAK

 **UR.BROJ: 238/29-138-02-23-01** 

 Sveta Nedelja, 13.veljače 2023.godine



Ovaj Pravilnik objavljen je dana 14.02.2023.godine, a stupio je na snagu dana 22.02.2023.2022. godine.

RAVNATELJICA

#